Na televiziji - reklame à la carte
Milijuni gledatelja mrze reklame, drugi milijuni ih jedva čekaju; i jedni i drugi mogu si podesiti programe po želji
Mnogi kanali na kablovskoj televiziji i satelitskim radio postajama stvorili su unosan biznis iz jednog vrlo jednostavnog razloga: ne emitiraju reklamne programe, za koje mnogi gledatelji i slušatelji misle da su napadni, preglasni, te lišeni stila. Na radost gledateljstva, na tržištu su se pojavili proizvodi kao što je TiVo, digitalni video rekorder, koji snima televizijske programe, ali bez reklama. No, za mnoge koji ne vole reklame možda je šokantan podatak da milijuni ljudi ne samo da toleriraju reklame nego čak uživaju u njima, smatraju ih informativnima, te se trude da ih vide i čuju. Ljudi koji, na primjer, traže novi automobile, obraćaju posebnu pažnju na reklame za automobile. Uz to, neke su televizijske reklame smiješne i vizualno atraktivne, te kao takve ponekad postanu vrlo popularne među gledateljstvom. Milijuni ljudi koji uopće nisu ljubitelji sporta, primjerice, gledaju Super Bowl, kako bi vidjeli nove i često vrlo zanimljive reklame. No, za one koji zaista uživaju u reklamnim programima, sada postoji nešto što se zove reklame na zahtjev. Pretplatnici nekih kablovskih televizijskih programa mogu pronaći kanal na kome se prikazuje reklamni program sponzora. Često se radi o dužim, informativnijim programima, koji se emitiraju samo na tom određenom kanalu. U Philadelphiji, u saveznoj državi Pennsylvania, primjerice, oni koji ne vole reklamne programe, mogu ići na poseban kanal i gledati svoje omiljene televizijske programe, ali bez reklama, koje su izbrisane uz pomoć posebnog daljinskog upravljaca kojim doslovno ubrzamo program za vrijeme reklama. No, oni koji vole reklame, i žele saznati više o proizvodima koji se reklamiraju, mogu otići na posebni program i tamo naći duže verzije istih reklama. Neke kompanije, kao što je Dove Chocolates, čak koriste i znatno duže reklamne programe, sa zanimljivim likovima i pričama koje se nadovezuju jedna na drugu. Naravno, u tim pričama, svi ti likovi jedu jako puno Dove slatkiša i sladoleda.